एथलेटिक्समा बागलुङकी शर्मिला च्याम्पियन
गण्डकी प्रदेशस्तरीय राष्ट्रपतिकप खेलकुदमा एथलेटिक्सतर्फ बागलुङकी १४ वर्षीया शर्मिला बिक च्याम्पियन भएकी छन् । नवलपुरमा सम्पन्न प्रतियोगितामा उनले ३ हजार मिटर दौड १३ मिनेट ४ सेकेण्डमा पूरा गरेर स्वर्णपदक जितिन् ।
बागलुङ — गण्डकी प्रदेशस्तरीय राष्ट्रपतिकप खेलकुदमा एथलेटिक्सतर्फ बागलुङकी १४ वर्षीया शर्मिला बिक च्याम्पियन भएकी छन् । नवलपुरमा सम्पन्न प्रतियोगितामा उनले ३ हजार मिटर दौड १३ मिनेट ४ सेकेण्डमा पूरा गरेर स्वर्णपदक जितिन् । १ हजार ५ सय मिटर दौड समेत जितेर गण्डकी प्रदेशमै च्याम्पियन धावक बनेर चिनिएकी छिन् । उनी गतवर्ष पनि यही प्रतियोगितामा च्याम्पियन बनेकी थिइन् । उमेरले १४ वर्ष मात्रै भएपनि उनले राष्ट्रिय खेल समेत खेलिसकेकी छिन् । गतवर्षको ११ औं राष्ट्रपति खेलकुदमा पनि उनी दोश्रो भएकी थिइन् । अब हुने राष्ट्रिय खेलमा स्वर्ण पदक जित्ने उनले अठोट राखेकी छिन् । ‘मैले आफ्नै स्कोरमा प्रतिष्पर्धा गर्नुपर्ने छ,’ उनले भनिन्, ‘यो पटकको खेल जितेपछि राष्ट्रिय तहका अन्य दौड र म्याराथुनमा भाग लिने मन छ ।’बाबु गजबहादुर बिककी माइली छोरी शर्मिला दौड प्रतियोगितामा पुगेर रित्तो हात फर्केकी छैनन् । गतवर्ष पहिलो पटक एथलेटिक्समा निस्केकी शर्मिलाको पाइला राष्ट्रिय खेलसम्म पुग्यो । यो पटक राष्ट्रिय च्याम्पियन बन्ने धोको रहेको उनले बताइन् । गाउँमा तल्लो गाउँदेखि माथिल्लो गाउँसम्म निरन्तर आउने जाने गर्दा उनको दौड क्षमता बढेको उनका खेल शिक्षक लोकेन्द्र बुढा बताउँछन् । ४ हजार ७ सय मिटर उचाइको बुकी लेकमा शर्मिला छिमेकी साथीहरुसँग भारी खेप्दै नियमित पुग्छिन् । हाइ अल्टिच्युटमा सहजै यात्रा गरेकोले उनले दौडमा पनि सहज महसुस गरेको देखिएको जिल्ला खेलकुद बिकास समिति बागलुङका अध्यक्ष कुमार खड्काले बताए । आर्थिक रुपमा समस्या भएकोले पढ्ने लेख्ने कामसँगै खेलको अभ्यास गर्न भने शर्मिलाका लागि सहज छैन । गाउँघरको उकाली ओरालीले मात्रै उनलाई यतिसम्मको सक्षम बनाएको चन्दको भनाइ छ । शर्मिलाको यो गण्डकी प्रदशस्तरीय दोश्रो च्याम्पियनसिप हो । १ सय २० किमी पश्चिम निसीखेला गाउँपालिका-५ की शर्मिलाले जिल्लास्तरीय खेलकुद प्रतियोगितामा भाग लिनका लागि आउनु पर्दा मात्रै सदरमुकाम पहिलो पटक टेकेकी थिइन् । उनले त्यही खेलमा जितेर पोखरा हुँदै काठमाण्डौ पनि देख्न पाएको बताइन् । यो पटक खेलकै कारण नवलपुर जान पाएको बताइन् । 